b'\n_START_ARTICLE_\nAntiretroviirusravi\n_START_PARAGRAPH_\nAntiretroviirusravi (HAART ehk highly active antiretroviral therapy) on erinevate ravimiklasside kombinatsioon, mis on m\xc3\xb5eldud HIV-iga (inimese immuunpuudulikkuse viirus) nakatunud patsientidele. Eri antiviiruspreparaatide kombineerimine v\xc3\xa4hendab resistentsuse kujunemise v\xc3\xb5imalust ja kasvatab sellega ravi efektiivsust._NEWLINE_Ravimite kombinatsioon s\xc3\xb5ltub viiruse kontsentratsioonist patsiendi veres, viiruse t\xc3\xbcvest, CD4-rakkude arvust ning muudest faktoritest. Kuna antiretroviirusravi ei ole v\xc3\xb5imeline viima HI-viirust kehast p\xc3\xa4ris v\xc3\xa4lja, peab patsient v\xc3\xb5tma ravimit iga p\xc3\xa4ev terve elu jooksul. Antiretroviirusravi on v\xc3\xb5imeline kontrollima viiruse kontsentratsiooni ning v\xc3\xb5ib l\xc3\xbckata edasi v\xc3\xb5i \xc3\xbcldse v\xc3\xa4ltida progresseeruva AIDS-i (omandatud immuunpuudulikkuse s\xc3\xbcndroomi) s\xc3\xbcmptomeid. Seega saab HIV-iga nakatunud inimeste elu pikendada. Antiretroviirusravi on kasutusel olnud alates 1996. aastast. T\xc3\xa4nu sellele on surmav haigus muutunud krooniliseks haiguseks.\n_START_SECTION_\nAjalugu\n_START_PARAGRAPH_\nEsimene efektiivne HI-viiruse teraapia oli nukleosiidne p\xc3\xb6\xc3\xb6rdtranskriptaasi inhibiitor (NRTI) \xe2\x80\x93 zidovudiin (AZT). See ravim kiideti heaks Ameerikas aastal 1987. NRTI-sid arendati edasi, kuid \xc3\xbckski tulemus ei suutnud viirust piisavalt takistada ning patsiendid surid. Seet\xc3\xb5ttu kannavad varasemad ravimid nime antiretroviirusravi (antiretroviral therapy ehk ART) ning hilisemaid ja palju efektiivsemaid ravimeid seostatakse k\xc3\xb5rgema aktiivsusega antiretroviirusraviga (highly active antiretroviral therapy ehk HAART). Aastal 1996 t\xc3\xb5id Hammer ja tema kolleegid ning Gulick ja kaasuurijad The New England Journal of Medicine ajakirjas esile, et kaks NRTI-d  koos uue  proteaasi inhibiitoriga, indinavir`iga, v\xc3\xb5ivad olla v\xc3\xa4ga efektiivsed. Selline kolme ravimi kombineerimine v\xc3\xb5eti kiiresti kasutusele ning 60\xe2\x80\x9380% juhtumitel v\xc3\xa4hendas see AIDS-i, surma ning hospitalisatsiooni.\n_START_SECTION_\nKombineerimisteraapia\n_START_PARAGRAPH_\nAntiretroviirusravimid on kombineeritud selleks, et s\xc3\xa4ilitada viiruse mahasurumist ning et v\xc3\xa4ltida viiruse resistentsust ravimite suhtes. Paljud uuringud on n\xc3\xa4idanud, et ravimite kombineerimine HI-viiruse vastu v\xc3\xa4hendab haiguse progresseerumise riski ning surma. Antiretroviirusravimite kombineerimine takistab HI-viiruse replikatsiooni, seega hoiab see viiruse kontsentratsiooni madalamal tasemel ning v\xc3\xa4hendab viiruse mutatsioonide tekkimist. Juhul kui tekib mutatsioon, mis  p\xc3\xb5hjustab \xc3\xbchele antiretroviirusravimile resistentsust, siis teised ravimid represseerivad mutatsiooni levikut. Individuaalne antiretroviirusravi ei ole v\xc3\xb5imeline takistama  HI-viiruse infektsiooni kauaks, kuigi on olemas ka erandjuhtumid. Ravimeid on vaja kombineerida selleks, et efekt oleks pikaajaline. Tavaliselt koosneb kombinatsioon kolmest ravimist, millest v\xc3\xa4hemalt kaks kuuluvad erinevatesse antiretroviirusravi klassidesse.\n_START_SECTION_\nRaviplaan\n_START_PARAGRAPH_\nHIV-nakkuse  ravi  ja  ravimid  on  patsiendile  tasuta.  Ravi alustamisaeg s\xc3\xb5ltub patsiendi enesetundest ja HIV-nakkuse kulu j\xc3\xa4lgimisel tehtud laborianal\xc3\xbc\xc3\xbcside tulemustest.\n_START_SECTION_\nJ\xc3\xa4rjepidevus (ravisoostumus)\n_START_PARAGRAPH_\nRavimeid on vaja v\xc3\xb5tta t\xc3\xa4pselt ettekirjutuse alusel. J\xc3\xa4rjepidevuse s\xc3\xa4ilitamine antiretroviirusravimite tarvitamisel v\xc3\xb5ib olla raske mitmel p\xc3\xb5hjusel. \xc3\x9cks p\xc3\xb5hjustest v\xc3\xb5ib olla raviskeemi keerukus. Selleks, et ravi oleks efektiivne, tasub j\xc3\xa4lgida, kas ravimeid tuleb v\xc3\xb5tta hommikul v\xc3\xb5i \xc3\xb5htul, t\xc3\xbchja k\xc3\xb5huga v\xc3\xb5i s\xc3\xb6\xc3\xb6gi ajal.\n_START_SECTION_\nK\xc3\xb5rvaltoimed\n_START_PARAGRAPH_\nAntiretroviirusravil esinevad ka k\xc3\xb5rvaltoimed. Enne ravimite kasutamist peab patsient oma arstiga l\xc3\xa4bi r\xc3\xa4\xc3\xa4kima k\xc3\xb5ikv\xc3\xb5imalikest k\xc3\xb5rvaltoimetest._NEWLINE_K\xc3\xb5ige levinum k\xc3\xb5rvaltoime nii naistel kui ka meestel on lipod\xc3\xbcstroofia ehk rasvkoe \xc3\xbcmberpaigutumine kehas. Lipod\xc3\xbcstroofia n\xc3\xa4htav tunnus on n\xc3\xa4o, k\xc3\xa4te ja jalgade k\xc3\xb5hnumine ning k\xc3\xb5hupiirkonna, rindade ning kaela rasvkoe suurenemine. Lisaks lipod\xc3\xbcstroofiale v\xc3\xb5ivad esineda ka j\xc3\xa4rgmised k\xc3\xb5rvaltoimed: k\xc3\xb5hulahtisus, v\xc3\xa4simus ja j\xc3\xb5uetustunne, peavalu, iiveldus, l\xc3\xb6\xc3\xb6ve, tuimus ning torked k\xc3\xa4tes ja jalgades._NEWLINE_Naistel v\xc3\xb5ivad esineda menstruatsiooni h\xc3\xa4ired. HI-viirusega nakatunud naistel esineb sagedamini seeninfektsioone, nii suguteede kui ka suu ja s\xc3\xb6\xc3\xb6gitoru seeninfektsioone. HI-viirusega nakatunud naistel suureneb risk emakakaela-, emaka- ja p\xc3\xa4rakuv\xc3\xa4hi tekkimiseks.\n_START_SECTION_\nAntiretroviirusravi ja rasedus\n_START_PARAGRAPH_\nRasedate naiste antiretroviirusravi kasutamisjuhised on samad nagu teiste inimeste jaoks, kuigi on oluline ka v\xc3\xa4ltida haiguse edastamise riski lapsele. See risk on proportsionaalne viiruse kontsentratsiooniga veres.  Paljud uuringud on n\xc3\xa4idanud, et rasedatel, kes ei kasuta antiretroviirusravimit, on suurem risk edastada oma haigust lastele kui nendel, kes kasutavad ravimeid. Antiretroviirusravi v\xc3\xa4hendab haiguse edastamise riski  enne s\xc3\xbcnnitamist, s\xc3\xbcnnitamise ajal  ning rinnaga toitmise ajal._NEWLINE_V\xc3\xa4ga oluline aspekt on ka lapse s\xc3\xbcnnitamise meetod. Plaanitud keisril\xc3\xb5ikel on madalam haiguse edastamise risk. Laps v\xc3\xb5ib nakatuda HI-viirusega l\xc3\xa4bi ema rinnapiima. Selle v\xc3\xa4ltimiseks peavad nii ema kui ka laps tarbima antiretroviirusravimit.\n_START_SECTION_\nTeekond ravimini\n_START_PARAGRAPH_\nJuba mitu aastat on HI-viirus p\xc3\xb5hjustanud AIDS-i ning surma. T\xc3\xa4nu antiretroviirusravimile on nakatunutel on tavaline, pikk elu, mis ei erine tervete inimeste elust. Samas ei tohi unustada ka k\xc3\xb5rvaltoimeid nagu s\xc3\xbcdamehaigused, maksahaigused ning n\xc3\xa4rvis\xc3\xbcsteemihaigused. Antiretroviirusravi on suur samm edasi HI-viiruse infektsiooni ravimiseks, kuigi uuringud ei ole l\xc3\xb5ppenud. Iga p\xc3\xa4ev tehakse katseid, kuidas ravida l\xc3\xb5plikult HI-viirust.'